ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2000/13/EK όσον αφορά την αναγραφή των συστατικών των τροφίμων

2001/0199 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2000/13/EK όσον αφορά την αναγραφή των συστατικών των τροφίμων

1- ΙΣΤΟΡΙΚΟ ΤΟΥ ΦΑΚΈΛΟΥ

Ημερομηνία διαβίβασης της πρότασης στο EΚ και το Συμβούλιο (έγγραφο COM(2001) 433 τελικό -2001 / 0199 COD): // 6 Σεπτεμβρίου 2001

Ημερομηνία γνώμης της Ευρωπαϊκή Οικονομικής και Κοινωνικής Επιτροπής: // 16 Ιανουαρίου 2002

Ημερομηνία γνώμης του Ευρωπαϊκού Κοινοβουλίου σε πρώτη ανάγνωση: // 11 Ιουνίου 2002

Ημερομηνία διαβίβασης της τροποποιημένης πρότασης (COM(2002) 464 τελικό - 2001/0199 (COD)): // 3 Σεπτεμβρίου 2002

Ημερομηνία έγκρισης της κοινής θέσης: // 20 Φεβρουαρίου 2003

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση της Επιτροπής αποβλέπει να καταστήσει υποχρεωτική μια πολύ πληρέστερη επισήμανση των συστατικών που υπεισέρχονται στη σύνθεση των τροφίμων, έτσι ώστε να εξασφαλίσει καλύτερη πληροφόρηση των καταναλωτών και να ανταποκριθεί ταυτόχρονα στο πρόβλημα των αλλεργιών και των τροφικών δυσανεξιών. Προς το σκοπό αυτό, τροποποιεί τους κανόνες επισήμανσης των συστατικών που προβλέπονται στην οδηγία 2000/13/EK και περιλαμβάνει κυρίως τα ακόλουθα σημεία:

* Καταργεί την εξαίρεση από την επισήμανση των συστατικών σύνθετων συστατικών που αντιπροσωπεύουν λιγότερο από 25% του τελικού προϊόντος, πράγμα το οποίο καθιερώνει την αρχή της ένδειξης του συνόλου των συστατικών.

* Διατηρεί έναν περιορισμένο αριθμό παρεκκλίσεων για ορισμένα σύνθετα συστατικά που χρησιμοποιούνται σε μικρές ποσότητες.

* Καταρτίζει κατάλογο συστατικών στα οποία οφείλονται οι περισσότερες περιπτώσεις αλλεργίας ή τροφικής δυσανεξίας για τα οποία καμία παρέκκλιση από την επισήμανση δεν γίνεται δεκτή ακόμη, και όταν αυτά τα συστατικά περιέχονται σε αλκοολούχα ποτά.

* Προβλέπει διαδικασία ενημέρωσης του καταλόγου που αναφέρεται παραπάνω κατόπιν γνώμης της ευρωπαϊκής αρχής για την ασφάλεια των τροφίμων.

* Προβλέπει, ως προς τον τρόπο ένδειξης των συστατικών που χρησιμοποιούνται σε μικρές ποσότητες, μέτρα έτσι ώστε να επιτρέπεται στους παρασκευαστές να συμμορφώνονται ευκολότερα προς τις επιπλέον θεσπιζόμενες υποχρεώσεις επισήμανσης.

3- ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1. γενικη παρατηρηση

Η κοινή θέση που εξέδωσε το Συμβούλιο με ειδική πλειοψηφία αποτελεί ισορροπημένο συμβιβασμό που περιλαμβάνει τα περισσότερα μέτρα τα προτεινόμενα από την Επιτροπή, περιορίζοντας παράλληλα την εμβέλεια των προβλεπόμενων παρεκκλίσεων και συμφωνεί με τα αιτήματα τροποποίησης που εισάχθηκαν από το Ευρωπαϊκό Κοινοβούλιο σε πρώτη ανάγνωση, στην κατεύθυνση μιας ενίσχυσης της ακρίβειας των πληροφοριών που πρέπει να εμφαίνονται στην επισήμανση των τροφίμων.

3.2. τροπολογιες του ευρωπαϊκου κοινοβουλιου σε πρωτη αναγνωση

Τροπολογίες που εντάχθηκαν στην τροποποιημένη πρόταση της Επιτροπής:

Η Επιτροπή ενέταξε στην τροποποιημένη πρότασή της τις τροπολογίες που ενέκρινε σε πρώτη ανάγνωση το Ευρωπαϊκό Κοινοβούλιο και οι οποίες έγιναν δεκτές. Αυτές οι τροπολογίες διατηρούνται στην κοινή θέση με μορφή η οποία θα έπρεπε να ικανοποιεί το Ευρωπαϊκό Κοινοβούλιο.

Διαφορές μεταξύ κοινής θέσης και τροποποιημένης πρότασης:

- Οι παρεκκλίσεις από την αναγραφή των συστατικών ορισμένων σύνθετων συστατικών (συστατικά των οποίων η σύνθεση προβλέπεται από την ισχύουσα κοινοτική νομοθεσία) και τις λεπτομέρειες παρουσίασης του καταλόγου συστατικών γίνονται δεκτές μόνο για συστατικά που αποτελούν λιγότερο από 2% του τελικού προϊόντος, αντί για 5% που προτείνει η Επιτροπή. Αυτός ο συμβιβασμός εντάσσεται στο πνεύμα ότι αυτό επιθυμούσε το Ευρωπαϊκό Κοινοβούλιο ζητώντας την κατάργηση των εν λόγω παρεκκλίσεων, δηλαδή μια λεπτομερέστερη πληροφόρηση για τον καταναλωτή, και επιτρέπει τη διατήρηση κάποιας ευκαμψίας, την οποία ζητά η Επιτροπή, έτσι ώστε να επιτρέπεται στους παρασκευαστές να αντιμετωπίζουν πολύ πιο αυστηρές υποχρεώσεις από άποψη επισήμανσης των τροφίμων.

- Η δυνατότητα να μην επαναλαμβάνεται ένα συστατικό με την προϋπόθεση ότι εμφαίνεται εξήγηση στην επισήμανση καταργείται. Αυτή η κατάργηση ανταποκρίνεται σε αίτημα του Ευρωπαϊκού Κοινοβουλίου. Η Επιτροπή είχε διατηρήσει αυτό το μέτρο όμως λαμβανομένων υπόψη των πρακτικών δυσκολιών της χρήσης του, δέχεται την κατάργησή του.

- Ο επανέλεγχος και η ενημέρωση του καταλόγου των αλλεργιογόνων συστατικών πρέπει να διενεργούνται συστηματικά σύμφωνα με την επιστημονική πρόοδο και όχι βάσει διετούς περιοδικότητας. Άλλωστε, η ενημέρωση του καταλόγου θα μπορεί επίσης να αφορά, την απόσυρση συστατικών για τα οποία θα μπορεί να αποδειχθεί επιστημονικά ότι έχουν χάσει τον αλλεργιογόνο χαρακτήρα τους. Η Επιτροπή προσχώρησε ως προς το υπόλοιπο στο αίτημα ορισμένων κρατών μελών να προβεί σε δήλωση ως προς το θέμα αυτό. Αυτή η δήλωση επισυνάπτεται. Η Επιτροπή υποστηρίζει το βάσιμο αυτής της προσέγγισης και καθιερώνει την αρχή μιας αναθεώρησης του καταλόγου εφόσον αυτό είναι απαραίτητο και η οποία εντάσσεται επίσης στη γραμμή που επιθυμεί το Ευρωπαϊκό Κοινοβούλιο, του οποίου η τροπολογία ως προς αυτό το θέμα δεν ήταν δυνατό να γίνει δεκτή στην αρχική μορφή της.

- Το σέλινο και η μουστάρδα καθώς και τα παράγωγα προϊόντα τους προστίθενται στον κατάλογο των αλλεργιογόνων. Αυτή η προσθήκη συμφωνεί επίσης με αίτημα του Ευρωπαϊκού Κοινοβουλίου.

Η Επιτροπή κρίνει ότι κάθε προσθήκη στον κατάλογο πρέπει να βασίζεται στη γνώμη της Επιστημονικής Επιτροπής από την οποία ζήτησε να καθορίσει κριτήρια με αυτήν την προοπτική. Δέχεται εντούτοις την προσθήκη των δύο αναφερόμενων συστατικών καθόσον όλα τα κράτη μέλη αναφέρουν αύξηση περιπτώσεων αλλεργίας σ' αυτά τα τρόφιμα.

4- ΣΥΜΠΕΡΑΣΜΑΤΑ

Λαμβανομένων υπόψη των λόγων που προηγούνται, η Επιτροπή υποστηρίζει την κοινή θέση που ενέκρινε το Συμβούλιο.

5- ΔΗΛΩΣΕΙΣ ΤΗΣ ΕΠΙΤΡΟΠΗΣ

Κατ' αίτηση ορισμένων αντιπροσωπειών στα πλαίσια του Συμβουλίου, η Επιτροπή προέβη στις ακόλουθες δηλώσεις:

- Δήλωση σχετικά με τη γνώμη που ζητήθηκε από την Επιστημονική Επιτροπή Τροφίμων.

- Δήλωση σχετικά με τον καθορισμό της κοινοτικής νομοθεσίας που αναφέρεται στο πρώτο άρθρο, σημείο 1 (δ), της κοινής θέσης.

Οι δηλώσεις αυτές επισυνάπτονται στην παρούσα ανακοίνωση.

ΠΑΡΑΡΤΗΜΑ ΔΗΛΩΣΕΙΣ ΤΗΣ ΕΠΙΤΡΟΠΗΣ

1. Η Επιτροπή δηλώνει ότι ζήτησε ήδη τη γνώμη της Επιστημονικής Επιτροπής Τροφίμων με σκοπό να προσαρμόσει όσο το δυνατόν περισσότερο το παράρτημα Ι (το οποίο θα καταστεί παράρτημα ΙΙΙα της οδηγίας 2000/13/ΕΚ) εφόσον αυτό αιτιολογείται από επιστημονική άποψη. Το αίτημα αυτό αφορά επίσης όλα τα συστατικά που απαριθμούνται στο παράρτημα ΙΙΙα, συμπεριλαμβανομένων των προϊόντων που προέρχονται από δημητριακά, καθόσον η Επιστημονική Επιτροπή Τροφίμων κλήθηκε να αποφανθεί σχετικά με τη δυνατότητα να αίρεται ο αλλεργιογόνος χαρακτήρας ορισμένων παραγώγων συστατικών λόγω της διαδικασίας παραγωγής τους ή της ενσωμάτωσής τους σε ορισμένα τρόφιμα και να μπορούν επομένως αυτά τα προϊόντα να διαγραφούν από το παράρτημα ΙΙΙα και να εξαιρούνται από την υποχρέωση επισήμανσης.

2. Η Επιτροπή δηλώνει ότι ως «κοινοτική νομοθεσία» στο άρθρο 1, παράγραφος 1, σημείο δ), νοείται εκείνη που θεσπίζει κανόνες εναρμονισμένης σύνθεσης για ορισμένα τρόφιμα.

Οι πράξεις που καλύπτονται σήμερα από αυτό τον ορισμό είναι οι οδηγίες σχετικά με τα εξής:

- προϊόντα κακάο και σοκολάτας,

- χυμοί φρούτων και ορισμένα παρεμφερή προϊόντα,

- μαρμελάδες εσπεριδοειδών και άλλων φρούτων, ζελέδες.